[bookmark: _Hlk124433949]A doua ediție a Conferinței anuale de comunicare a rezultatelor cercetării la Universitatea din București, prilej pentru consolidarea unui cadru de discuție axat pe colaborare interdisciplinară

În perioada 16-17 noiembrie 2023, Universitatea din București și Institutul de Cercetare al Universității din București au organizat a doua ediție a conferinței dedicate comunicării rezultatelor cercetării din cadrul Universității din București.
Ca și prima ediție, care a avut loc la începutul anului, și a doua ediție a conferinței de comunicare a rezultatelor cercetării din cadrul Universității din București a fost un real succes, atât prin multitudinea prezentărilor și prin pluralitatea subiectelor și perspectivelor de cercetare, cât și prin consolidarea cadrului de discuție deschis, colegial și modern, axat pe inovare și colaborare interdisciplinară stabilit de la prima ediție.
Prezentările din cadrul evenimentului au vizat domeniile specifice celor 19 facultăți ale Universității din București și Institutului de Cercetare al Universității din București și au fost structurate, ca și la ediția precedentă, pe o serie de paneluri menite să evidențieze diversitatea și interdisciplinaritatea temelor abordate:
· Tratarea și mirajul cunoașterii în epoca tehnologiilor digitale versus Antichitate;
· Cultura și managementul valorii în educație și cercetare: provocările societății actuale;
· Provocările societății: contexte geopolitice, mode, rețele, soluții durabile la nevoi concrete;
· Adaptările la schimbările climatice: opinii, realități, soluții;
· Limbaje și comunicare, de la nivel molecular la nivel social;
· Crono-toponimia materialității sau viziunea despre spațiu, timp și materie în cercetările multidisciplinare actuale;
· Fizică și metafizică, chimie și alchimie;
· [bookmark: _GoBack]Biologic și comportamental. Etica, reacția și conduita viului. De la cercetarea chimico-fizică la sociologia de grup.
Programul integral al conferinței poate fi accesat aici.
De altfel, prin intermediul acestui eveniment, Universitatea din București urmărește întărirea conexiunilor din cadrul comunității sale academice, precum și crearea premiselor pentru dezvoltarea de noi proiecte interdisciplinare, care să conducă la conștientizarea, de către întreaga societate, a valorii demersurilor din spațiul cercetării.
Conferința s-a adresat întregii comunități academice a Universității din București: studenți de la toate nivelurile și din toate ariile de studiu, cadre didactice și cercetători.
Evenimentul s-a desfășurat la sediul Rectoratului UB, în Sala Senatului, între orele 8:30 și 20:30, joi, respectiv între orele 8:30-21:00, vineri.
Detalii despre prima ediție a conferinței anuale de comunicare a rezultatelor cercetării la UB, desfășurată în perioada 23-24 februarie 2023, sunt disponibile aici.
